b'\n_START_ARTICLE_\nNanny Hammarstr\xc3\xb6m\n_START_PARAGRAPH_\nNanny Mathilda Hammarst\xc3\xb6m (23. maaliskuuta 1870 Vaasa \xe2\x80\x93 3. joulukuuta 1953 Loviisa) oli suomenruotsalainen opettaja ja lastenkirjailija._NEWLINE_Virkamiesperheeseen syntyneen Nanny Hammarstr\xc3\xb6min is\xc3\xa4, l\xc3\xa4\xc3\xa4ninkamreeri Herman Napoleon Hammarstr\xc3\xb6m, kuoli h\xc3\xa4nen ollessaan viisivuotias ja h\xc3\xa4nen \xc3\xa4itins\xc3\xa4 Maria Sofia Sabelli kuoli viisi vuotta my\xc3\xb6hemmin. Nanny Hammarstr\xc3\xb6m opiskeli Helsingin ruotsalaisessa jatko-opistossa ja valmistui matematiikan ja luonnonopin opettajaksi vuonna 1890. H\xc3\xa4n toimi opettajana Kokkolan Yksityisess\xc3\xa4 naiskoulussa vuoden verran ja jatkoi opiskelua suorittaen ylioppilastutkinnon 1895. Hammarstr\xc3\xb6m oli sitten opettajana ensin Maarianhaminan merenkulkuoppilaitoksessa 1895\xe2\x80\x931900 ja sitten Loviisassa vuoteen 1933 saakka. Hammarstr\xc3\xb6m oli viel\xc3\xa4 t\xc3\xa4m\xc3\xa4n j\xc3\xa4lkeenkin tuntiopettajana yli 70-vuotiaaksi saakka. H\xc3\xa4n kuului my\xc3\xb6s Loviisan kaupunginvaltuustoon vuosina 1919\xe2\x80\x931923._NEWLINE_Hammarstr\xc3\xb6min kirjailijanura alkoi 1907 ilmestyneell\xc3\xa4, hy\xc3\xb6nteisten maailmaan sijoittuvalla satukirjalla Tv\xc3\xa5 myrors \xc3\xa4ventyer, joka k\xc3\xa4\xc3\xa4nnettiin my\xc3\xb6s suomeksi, norjaksi, saksaksi, englanniksi ja ven\xc3\xa4j\xc3\xa4ksi. Kaikkiaan Hammarstr\xc3\xb6m kirjoitti 11 teosta.'